Түркістан облысы бойынша Сот сараптамалары институтының қызметіндегі сыбайлас жемқорлық тәуекелдеріне жүргізілген сыртқы талдау нәтижелері

Сыбайлас жемқорлық тәуекелдеріне жүргізілген талдау барысында Институттың кадрлық және ұйымдастырушылық қамтамасыз етілуі, сот-сараптамалық қызметті ұйымдастыру, сараптамаларды бөлу, заттай дәлелдемелерді сақтау, сот-медициналық және химиялық-токсикологиялық зерттеулер жүргізу, ақылы қызметтер көрсету, сондай-ақ материалдық-техникалық және ақпараттық қамтамасыз ету мәселелері зерделенді.
Талдау нәтижелері бойынша аумақтық бөлімшелердің қолданыстағы ұйымдастырушылық моделі өңірдегі сараптамалық қызметті бірыңғай басқаруды толық көлемде қамтамасыз етпейтіні анықталды. Бір облыстың аумағында орналасқан бөлімшелер жекелеген жағдайларда әртүрлі институттарға бағынысты болады. Бұл жұмысты үйлестіруді, кадрлық ресурстарды бөлуді, сарапшылардың жүктемесін жоспарлауды және құқық қорғау органдарының қажеттіліктеріне жедел ден қоюды қиындатады.
Сонымен қатар, сот сараптамасының жекелеген бағыттары бойынша кадрлармен қамтамасыз етілу деңгейінің жеткіліксіздігі анықталды, соның салдарынан көзделген зерттеулердің бір бөлігі іс жүзінде жүргізілмейді. Бұл Институттың сараптамалық зерттеулердің толық кешенін жүргізу мүмкіндігін шектеп, сараптамалық қорытындылардың толықтығына әсер етуі мүмкін.
Елеулі тәуекелдер үй-жайлар мен материалдық-техникалық базаның жеткіліксіздігіне байланысты. Атап айтқанда, сот-медициналық сарапшылар патологиялық-анатомиялық бөлімшенің ғимаратында орналасқан және жекелеген үй-жайлар мен жабдықтарды бөгде ұйымның қызметкерлерімен бірлесіп пайдаланады. Бұл зерттеу объектілеріне бөгде адамдардың қол жеткізуі, оларды сақтау талаптарының бұзылуы, сондай-ақ сараптамалық қызметтің құпиялылығын жеткілікті деңгейде қамтамасыз етпеу тәуекелдерін туындатады.
Химиялық-токсикологиялық зерттеулер жүргізу кезінде биологиялық үлгілерді сарапшыларға дайын күйінде беруге байланысты тәуекелдер анықталды. Материалды сарапшының тікелей өзі іріктеу мүмкіндігінің болмауы үлгілерді ықтимал ауыстыруға немесе дәйексіз материал ұсынуға жағдай туғызады.
Ақылы қызметтер көрсету саласында көрсетілетін қызметтердің нақты көлемі мен құнын бақылаудың жеткіліксіздігі салдарынан ақшалай қаражатты белгіленген тәртіптен тыс алу тәуекелі анықталды. Аталған тәуекелді барынша азайту мақсатында төлем жасаудың ашық әрі негізінен қолма-қол ақшасыз тәртібін қамтамасыз ету қажет.
Заттай дәлелдемелерді сақтау кезінде бақылау және бейнебақылау жүйесінің жеткіліксіздігіне байланысты кемшіліктер анықталды, бұл олардың жоғалуына, бүлінуіне немесе санының өзгеруіне тәуекел туғызады. Бұл мәселе есірткі құралдарын, психотроптық заттарды және дәлелдемелік маңызы бар өзге де объектілерді сақтау кезінде ерекше өзекті болып табылады.
Жекелеген сыбайлас жемқорлық тәуекелдері сарапшылардың іссапарларын ұйымдастыруға байланысты. Іссапар шығыстарын қаржыландырудың бірыңғай тетігінің болмауы және сапар жағдайларының сараптаманы тағайындаған органға тәуелді болуы процестен тыс байланыстар мен сарапшының тәуелсіздігіне жанама ықпал ету үшін алғышарттар туғызуы мүмкін. Осыған байланысты іссапар шығыстарын қаржыландыруды Институт арқылы орталықтандыру орынды.
Сондай-ақ мәйіттерге сот-медициналық ашып қарау жүргізуден бас тартуға байланысты тәуекелдер анықталды. Мұндай практика өлімнің объективті мән-жайларын анықтауға кедергі келтіруі және сыбайлас жемқорлық көріністеріне алғышарттар туғызуы мүмкін. Сот-медициналық зерттеулер жүргізу процесіне бақылауды, оның ішінде бейнебақылау арқылы бақылауды күшейту қажет.
Жүйелі сипаттағы негізгі тәуекелдердің бірі – сараптамаларды мамандар арасында автоматтандырылған және кездейсоқ бөлу тетігінің болмауы. Қазіргі уақытта сараптамаларды бөлу басшылықтың шешімдерін ескере отырып жүзеге асырылады, бұл белгілі бір жағдайларда сарапшыны субъективті түрде таңдауға, жүктемені біркелкі бөлмеуге және мүдделер қақтығысының туындауына жағдай жасауы мүмкін. Осыған байланысты сарапшылардың мамандануын және олардың жұмыс жүктемесін ескере отырып, сараптамаларды автоматтандырылған түрде бөлудің цифрлық тетігін енгізу орынды.
Жалпы, жүргізілген талдау Институт қызметіндегі негізгі сыбайлас жемқорлық тәуекелдері кадрлық және материалдық-техникалық қамтамасыз етудің жеткіліксіздігіне, аумақтық бөлімшелердің ұйымдастырушылық тұрғыдан бытыраңқылығына, сараптамаларды автоматтандырылған түрде бөлудің болмауына, зерттеу объектілері мен заттай дәлелдемелерге бақылаудың жеткіліксіздігіне, сондай-ақ жекелеген процестердің сараптаманы тағайындайтын органдарға тәуелді болуына байланысты екенін көрсетті.
Анықталған тәуекелдерді барынша азайту үшін Институттың ұйымдастырушылық құрылымын жетілдіру, кадрлық және материалдық-техникалық қамтамасыз етуді күшейту, негізгі процестерді цифрландыруды қамтамасыз ету, бейнебақылау мен операциялардың ашықтығын күшейту, сондай-ақ сот сарапшыларының тәуелсіздігін нормативтік тұрғыдан нығайту қажет.

